KOMISSION ASETUS (EY) N:o 1137/98,
annettu 29 päivänä toukokuuta 1998,
Kiinasta peräisin olevien valkosipulien tuontiin sovellettavasta suojatoimenpiteestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1), sellaisena kuin se on muutettuna komission asetuksella (EY) N:o 2520/97 (2), ja erityisesti sen 37 artiklan 2 kohdan,
sekä katsoo, että
kolmansista maista tuotujen valkosipulien luovutus vapaaseen liikkeeseen yhteisössä edellyttää kolmansista maista tuotavaa valkosipulia koskevien tuontitodistusten soveltamisesta 12 päivänä heinäkuuta 1993 annetun komission asetuksen (ETY) N:o 1859/93 (3), sellaisena kuin se on muutettuna asetuksella (EY) N:o 1662/94 (4), mukaisesti tuontitodistuksen esittämistä,
Ranska on pyytänyt 1 päivänä huhtikuuta 1998 ja Espanja 6 päivänä huhtikuuta 1998 komissiota toteuttamaan suojatoimenpiteitä valkosipulien tuontia vastaan,
komissio on havainnut vuodesta 1993 alkaen Kiinasta peräisin olevien valkosipulien tuonnissa hyvin voimakasta kasvua suhteessa edellisiin vuosiin; näiden valkosipulien hinta huomioon ottaen tällaisen tuonnin jatkuminen olisi voinut aiheuttaa yhteisön markkinoilla vakavia häiriöitä, jotka vaarantavat EY:n perustamissopimuksen 39 artiklan tavoitteiden toteutumisen, ja erityisesti aiheuttaa haittaa yhteisön tuottajille; sen vuoksi komissio on toteuttanut komission asetuksella (EY) N:o 1213/94 (5), sellaisena kuin se on viimeksi muutettuna asetuksella (EY) N:o 2815/94 (6), suojatoimenpiteen, jolla rajoitetaan Kiinasta peräisin olevien valkosipulien tuontitodistusten antaminen tiettyyn kuukausimäärään markkinointivuonna 1994/1995; tämä toimenpide on toteutettu uudelleen jaksolle 1 päivästä kesäkuuta 1995 31 päivään toukokuuta 1996 komission asetuksella (EY) N:o 1153/95 (7), sellaisena kuin se on viimeksi muutettuna asetuksella (EY) N:o 2944/95 (8), jaksolle 1 päivästä kesäkuuta 1996 31 päivään toukokuuta 1997 komission asetuksella (EY) N:o 885/96 (9) ja jaksolle 1 päivästä kesäkuuta 1997 31 päivään toukokuuta 1998 komission asetuksella (EY) N:o 903/97 (10),
Kiinasta peräisin olevien valkosipulien tuontitodistushakemukset ovat jokaisena kuukautena ylittäneet huomattavasti asetuksessa (EY) N:o 903/97 vahvistetun kuukausimäärän; lisäksi kunkin kuukausijakson ensimmäisen vuorokauden aikana jätettyjen hakemusten suuri määrä on johtanut tuontitodistusten antamiseen alle 1 prosentille jätettyjen hakemusten määristä ja jälkeenpäin esitettyjen hakemusten hylkäämiseen; järjestelmällinen ylittyminen osoittaa, että paine tällä alalla jatkuu ja että ilman suojatoimenpiteitä yhteisön valkosipulimarkkinat häiriintyisivät vakavasti Kiinasta tulevan hyvin suuren tuonnin johdosta; tämän vuoksi on välttämätöntä toteuttaa Kiinasta peräisin olevia valkosipuleja koskeva suojatoimenpide uudelleen,
tuontitodistusten antaminen olisi rajoitettava 1 päivästä kesäkuuta 1998 31 päivään toukokuuta 1999 tiettyyn kausittaiseen määrään ja keskeytettävä niiden antaminen, kun tämä määrä on saavutettu, ja
olisi vahvistettava tietyt todistusten hakijoiden asemaa ja annettujen todistusten käyttämistä koskevat vaatimukset,
ON ANTANUT TÄMÄN ASETUKSEN:
1 artikla
1. Kiinasta peräisin olevien valkosipulien (CN-koodi 0703 20 00) tuontitodistuksia annetaan 1 päivästä kesäkuuta 1998 31 päivään toukokuuta 1999 ainoastaan 12 000 tonnin määrään asti kunkin liitteessä ilmoitetun jakson enimmäismäärän rajoissa ja tässä asetuksessa säädettyjen edellytysten mukaisesti.
2. Kunakin jaksona 1 kohdassa tarkoitettu enimmäismäärä on yhtä suuri kuin seuraavien määrien summa:
a) liitteessä mainittu määrä;
b) ne määrät, joista ei ole tehty hakemusta edeltävän jakson aikana;
ja
c) aikaisemmin annettujen tuontitodistusten käyttämättömät määrät, joista komissiolle on ilmoitettu.
3. Jos komissio toteaa jäsenvaltioiden sille asetuksen (ETY) N:o 1859/93 4 artiklan mukaisesti ilmoittamien tietojen perusteella, että tietyn jakson enimmäismäärä uhkaa ylittyä, se säätää edellytyksistä, joilla Kiinasta peräisin olevien valkosipulien tuontitodistuksia voidaan antaa.
2 artikla
1. Ainoastaan 2 kohdassa tarkoitetut hedelmien ja vihannesten tuojat voivat jättää Kiinasta peräisin olevia valkosipuleja koskevia tuontitodistushakemuksia.
2. Hedelmien ja vihannesten tuojina on pidettävä niitä toimijoita, taloudellisia edustajia, luonnollisia henkilöitä tai oikeushenkilöitä, yksittäisiä toimijoita tai näiden ryhmittymiä, jotka ovat kahden edellisen vuoden aikana tuoneet ja/tai vieneet vähintään kumpanakin 50 tonnia asetuksen (EY) N:o 2200/96 1 artiklan 2 kohdassa tarkoitettuja hedelmiä ja vihanneksia. Tämän edellytyksen täyttäminen on vahvistettava jäsenvaltion kaupparekisteriin tehdyllä merkinnällä tai muilla jäsenvaltion hyväksymillä vaihtoehtoisilla todisteilla sekä tuontia ja/tai vientiä koskevalla tositteella. Jos tuoja on saanut tuontitodistuksia asetuksen (ETY) N:o 1859/93 mukaisesti edellisen kalenterivuoden aikana, hänen on esitettävä todiste siitä, että hän on luovuttanut tosiasiallisesti omaan lukuunsa luonnollisena henkilönä tai oikeushenkilönä vapaaseen liikkeeseen vähintään 50 prosenttia hänelle myönnetystä määrästä.
3. Edellä 2 kohdassa tarkoitettu tuoja voi esittää kunakin liitteessä esitettynä jaksona ainoastaan kaksi todistushakemusta vähintään viiden päivän välein. Kumpikin hakemus saa koskea ainoastaan enintään 50 prosenttia liitteessä kyseiselle jaksolle mainitusta määrästä.
4. Edellä 2 kohdassa tarkoitettujen tuojien on esitettävä hakemuksensa tueksi tiedot, joiden perusteella on mahdollista varmistaa kyseisessä 2 kohdassa tarkoitettujen edellytysten täyttäminen toimivaltaisia kansallisia viranomaisia tyydyttävällä tavalla.
5. Poiketen siitä, mitä asetuksen (ETY) N:o 3719/88 9 artiklassa säädetään, tämän asetuksen 1 artiklan 1 kohdassa tarkoitetuille tuotteille annetuista tuontitodistuksista johtuvia oikeuksia ei voida siirtää.
3 artikla
Tämä asetus tulee voimaan 1 päivänä kesäkuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä toukokuuta 1998.